BGRIM ปลื้ม! กรีนโลน “โซลาร์ฟาร์มเวียดนาม” รับการันตีเงินกู้สีเขียว CBI
BGRIM ปลื้ม! กรีนโลน โครงการโรงไฟฟ้าโซลาร์ฟาร์ม DAU TIENG ประเทศเวียดนาม กำลังการผลิตติดตั้ง 240 MW รับการันตีเงินกู้สีเขียวจาก CBI ตอกย้ำศักยภาพการพัฒนาโครงการที่มุ่งรักษาสิ่งแวดล้อมและสภาพอากาศ
14 ต.ค. 2564

ดร.ฮาราลด์ ลิงค์ ประธาน บี.กริม ประธานเจ้าหน้าที่บริหาร บริษัท บี.กริม เพาเวอร์ จำกัด (มหาชน) หรือ BGRIM เปิดเผยว่า ความคืบหน้าโครงการโรงไฟฟ้าพลังงานแสงอาทิตย์ แบบติดตั้งบนพื้นดินโครงการ (Solar Farm) DAU TIENG ขนาดกำลังการผลิตติดตั้ง 240 เมกะวัตต์ ในประเทศเวียดนาม โดยบริษัท Dau Tieng Tay Ninh Energy Joint Stock Company ซึ่งเป็นบริษัทย่อยของ BGRIM ภายหลังจากการลงนามในสัญญาเงินกู้ กับ Asian Development Bank (ADB) ร่วมกับธนาคารกรุงเทพ, ธนาคารกสิกรไทย, ธนาคารเกียรตินาคินภัทร, ธนาคารไอซีบีซี (ไทย) และ ธนาคารสแตนดาร์ดชาร์เตอร์ด (ไทย) ในฐานะกลุ่มผู้ให้เงินกู้ประเภท B Loan เมื่อวันที่ 31 สิงหาคม 2564 ในวงเงินกู้ 160.5 ล้านเหรียญสหรัฐ
โดยล่าสุดเมื่อวันที่ 1 ตุลาคม 2564 เงินกู้ดังกล่าวได้รับการรับรองเงินกู้สีเขียวที่มีส่วนในการอนุรักษ์สิ่งแวดล้อม (Green Loan Certificate) จาก Climate Bonds Initiative หรือ CBI องค์กรอิสระระหว่างประเทศด้านสิ่งแวดล้อม เป็นที่เรียบร้อย
ทั้งนี้ถือเป็นโครงการที่ 2 ต่อจากโครงการโรงไฟฟ้าพลังงานแสงอาทิตย์ Phu Yen TTP ขนาดกำลังการผลิตติดตั้ง 257 เมกะวัตต์ จังหวัดฟู้เอียน ประเทศเวียดนาม โดยบริษัท Phu Yen TTP Joint Stock Company บริษัทย่อยที่ BGRIM ถือหุ้นในสัดส่วน 80% ซึ่งมีการเซ็นสัญญาเงินกู้สีเขียววงเงิน 183 ล้านเหรียญสหรัฐ และได้รับการรับรองเงินกู้สีเขียวที่มีส่วนในการอนุรักษ์สิ่งแวดล้อมจาก CBI เมื่อปลายปี 2563 และถือเป็นเงินกู้สีเขียวรายแรกในกลุ่มประเทศเวียดนาม ซึ่งแสดงให้เห็นถึงศักยภาพของ BGRIM ในการพัฒนาโครงการที่มีส่วนร่วมในการช่วยรักษาสิ่งแวดล้อมและสภาพอากาศอย่างต่อเนื่อง
“บี.กริม เพาเวอร์ มุ่งส่งเสริมการเติบโตของธุรกิจอย่างยั่งยืน ภายใต้หลักธรรมาภิบาล ตลอดจนการบริหารห่วงโซ่คุณค่า (Value chain) อย่างรับผิดชอบ โดยคำนึงถึงผลกระทบในมิติต่างๆ ทั้งเศรษฐกิจ สังคม และสิ่งแวดล้อมผ่านการพัฒนาพลังงานสะอาด ซึ่งการเข้าไปลงทุนพัฒนาโครงการโรงไฟฟ้าจากพลังงานหมุนเวียนในประเทศไทย เวียดนาม กัมพูชา สปป.ลาว และอีกหลายประเทศ เป็นตัวอย่างที่ชัดเจน เพื่อร่วมลดภาวะโลกร้อนและดูแลสิ่งแวดล้อมอย่างยั่งยืน ตามปรัชญาการดำเนินธุรกิจด้วยความโอบอ้อมอารี เพื่อสร้างความศิวิไลซ์ ภายใต้ความเป็นหนึ่งเดียวกับธรรมชาติ มามากกว่า 143 ปีของ บี.กริม” ดร.ฮาราลด์ ลิงค์ กล่าว
 